ไฟแนนซ์ทูเดย์
...หลังร่าง พ.ร.บ.ภาษีผู้รับมรดกผ่านความเห็นชอบจากคณะรัฐมนตรี (ครม.) คิวต่อไปคลังเตรียมเสนอร่าง พ.ร.บ.ที่ดินและสิ่งปลูกสร้าง ซึ่งส่งผลกระทบวงกว้างต่อทุกคนในประเทศ ให้ ครม.พิจารณาก่อนสิ้นปีนี้
20 พ.ย. 2557

...หลังร่าง พ.ร.บ.ภาษีผู้รับมรดกผ่านความเห็นชอบจากคณะรัฐมนตรี (ครม.) คิวต่อไปคลังเตรียมเสนอร่าง พ.ร.บ.ที่ดินและสิ่งปลูกสร้าง ซึ่งส่งผลกระทบวงกว้างต่อทุกคนในประเทศ ให้ ครม.พิจารณาก่อนสิ้นปีนี้
...ปัญหาเศรษฐกิจทำ สมหมาย ภาษี รมว.คลัง พูดไม่ออกบอกไม่ถูก ก่อนหน้านี้ไม่กี่วัน สำนักงานเศรษฐกิจการคลัง (สศค.) ปรับลดเศรษฐกิจปีนี้เหลือ 1.4% ต่อปี ว่าแย่แล้ว แต่มาเจอสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ปรับลดเหลือแค่ 1% ถือว่าสาหัสกว่าที่คาดไว้มาก
...สำหรับมาตรการกระตุ้นเศรษฐกิจรอบใหม่ก็ต้องขึ้นอยู่กับการตัดสินใจของ ม.ร.ว.ปรีดิยาธร เทวกุล รองนายกรัฐมนตรี ที่จะเคาะออกมาเป็นของขวัญปีใหม่ให้กับเศรษฐกิจไทย
...ในที่สุดรัฐบาลก็เคาะขึ้นค่าครองชีพให้ข้าราชการและลูกจ้างระดับล่าง เป็นการบรรเทาความเดือดร้อนจากค่าครองชีพที่เพิ่มขึ้น ส่วนการขึ้นเงินเดือนข้าราชการทั้งระบบถูกลากออกไปอีกครึ่งปีถึงจะมาพิจารณากันใหม่ เพราะประเทศมีรายได้ไม่พอจ่าย
...การเข้ามารับตำแหน่งของ วิสุทธิ์ ศรีสุพรรณ เป็น รมช.คลัง ช่วยงาน รมว.คลัง สมหมาย ทำให้บรรดาหน่วยงานราชการและแบงก์รัฐหลายแห่งที่มีปัญหาไม่ชอบมาพากลต้องร้อนๆ หนาวๆ เพราะงานหนึ่งที่ รมช.คลัง ได้รับมอบหมาย คือ การสะสางเรื่องร้องเรียนการทุจริตและการดำเนินงานไม่ถูกต้องของหน่วยงานในกำกับของคลังที่มีมากเป็นกองเท่าภูเขา
...รังสรรค์ ศรีวรศาสตร์ ปลัดกระทรวงการคลัง ยอมรับว่า การสอบทุจริตของผู้บริหารและเจ้าหน้าที่ของกรมสรรพากร กรณีการทุจริตปลอมใบกำกับภาษีมูลค่าเพิ่มส่งออกทำให้รัฐเสียหายถึง 4,000 ล้านบาท ยังไม่คืบหน้า เพราะประธานกรรมการตรวจสอบเพิ่งสอบพยานไปได้ครึ่งเดียว ทั้งที่ตั้งกรรมการมาเป็นเวลา 56 เดือนแล้ว
...กรณีการสอบข้อเท็จจริงอดีตผู้บริหารธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ที่ใช้เงินแบงก์เดินทางไปต่างประเทศโดยที่ไม่มีภารกิจ ถูกดองมานานร่วม 2 เดือนแล้ว งานนี้หากชี้ว่ามีมูลก็จะมีอดีตประธานธนาคารที่เป็นอธิบดีกรมใหญ่ของคลังตอนนี้โดนหางเลขไปด้วย